ቢሮው ከ17ሺ በላይ የንግድ ተቋማት ላይ እርምጃ ወሰደ
አዲስ አበባ:- የአማራ ክልል ንግድና ገበያ ልማት ቢሮ የኮሮና ቫይረስ በአገሪቱ መገኘት ይፋ ከተደረገበት ማግስት ጀምሮ ምክንያታዊ ያልሆነ የዋጋ ጭማሪ ባደረጉና የንግድ አዋጅና ደንብ ጥሰው በተገኙ 17 ሺ 245 የንግድ ተቋማት ላይ እርምጃ መውሰዱን አስታወቀ። 
በቢሮው የህዝብ ግንኙነት ዳይሬክተር አቶ አቢታ ገበያው በተለይ ለአዲስ ዘመን ጋዜጣ እንደተናገሩት፤ ቢሮው የኮሮና ቫይረስ በአገሪቱ መግባቱን ተከተሎ በተፈጠረው የጤና ቀውስ ያልተገባ ትርፍ ለማግኘት በመቋመጥ ምክንያታዊ ያልሆነ የዋጋ ጭማሪ ባደረጉና የንግድ አዋጅና ደንብ ጥሰው በተገኙ 17 ሺ 245 የንግድ ተቋማት ላይ እርምጃ ወስዷል። 
እንደዳይሬክተሩ ማብራሪያ፤ የኮሮና ቫይረስ በአገሪቱ መከሰቱን ተከትሎ የሚደረገውን ምክንያታዊ ያልሆነ የዋጋ ጭማሪ ለመቆጣጠርና በንግድ አዋጁና ደንቡ መሰረት የግብይት ስራዎች እየተካሄዱ መሆኑን ለመቆጣጠር ባለፉት ሁለት ወራት ከአነስተኛ እስከትልቅ ደረጃ በሚገኙ 78ሺ 821 የንግድ ተቋማት ላይ በባለሙያዎች ጉብኝት አድርገዋል። 
የኮሮና ቫይረስ በአገሪቱ ከተከሰተ ጀምሮ ባሉት ሁለት ወራት ውስጥ ብቻ ባለሙያዎች ባደረጉት ጉብኝት፤ ምክንያታዊ ያልሆነ የዋጋ ጭማሪ በማድረግና የንግድ አዋጅና ደንብ ጥሰው የተገኙ 8ሺ 301 የንግድ ተቋማት ከጥፋታቸው ይማራሉ ተብሎ በመታመኑ የጽሁፍ ማስጠንቀቂያ እንደተሰጣቸው ተናግረዋል። 
በ7ሺ 721 የንግድ ተቋማት ላይ ደግሞ የማሸግ እርምጃ እንደተወሰደባቸው አቶ አቢታ ገልጸው፤ በ962 የንግድ ተቋማት ላይ ደግሞ እገዳ ተደርጎባቸው ክስ ለመመስረት መረጃ የማጣራት ስራ እየተሰራ ይገኛል ብለዋል። 
አቶ አቢታ 247 የንግድ ተቋማት የንግድ አዋጅን እንዲሁም ደንብና መመሪያውን ጥሰው ከመገኝታቸው ባለፈ የምግብ ምርቶች ላይ ባዕድ ነገሮችን ቀላቅለው በመገኘታቸው አስፈላጊውን መረጃ በማጠናቀር ክስ ተመስርቶባቸዋል። 
14 የንግድ ተቋማት በተደጋጋሚ የንግድ አዋጅና ደንቡን ጥሰው ተገኝተው ምክርና ማስጠንቀቂያ ቢሰጣቸውም፤ በተሰጣቸው ምክርና ማስጠንቀቂያ ከስህተታቸው ሊታረሙ ባለመቻላቸው ንግድ ፈቃዳቸውን በመሰረዝ ከንግዱ አለም እንዲሰናበቱ መደረጉን አቶ አቢታ ተናግረዋል። 
በሁለት ወር ውስጥ ባለሙያዎች ጉብኝት ካደረጉባቸው 78ሺ 821 የንግድ ተቋማት ውስጥ 17 ሺ 245 የንግድ ተቋማት የንግድ አዋጅና ደንቡን በመተላለፋቸው ሲቀጡ፤ 61ሺ 576 የንግድ ተቋማት በንግድ አዋጅና ደንቡ መሰረት የንግድ ስራቸውን ማከናወናቸው ታውቋል። አዲስ ዘመን ግንቦት 5/2012ሶሎሞን በየነ